ཡང་ཐུབ་བསྟན་ཕུན་ཚོགས་ཀྱིས་གསུངས་ན།འདིར་གུ་རུ་བཀྲ་ཤིས་འཁྲུངས་པའི་ལོ་གསལ་པོར་མ་རྙེད་ཀྱང་།རྗེས་དཔག་སྒོ་ནས་རྟོགས་ཐུབ་པ་ཞིག་ནི།ཁོང་འཁྲུངས་དུས་སི་ཏུ་ཆོས་ཀྱི་འབྱུང་གནས་སྐུ་གཤེགས་ཟིན་ངེས་ཏེ།ཆོས་འབྱུང་སྐུ་གཤེགས་དུས་སྤྱི་ལོ་༡༧༧༤ལོར་ཡིན་པའི་ཕྱིར།གུ་བཀྲའི་ཆོས་འབྱུང་བརྩམས་པའི་དུས་ནི་རབ་བྱུང་བཅུ་བཞི་པའི་ཐོག་མ་མེ་ཡོས་ཟླ་བ་གཉིས་པ།སྤྱི་ལོ་༡༨༠༧ལོར་མགོ་བརྩམས།མཐར་ཡོངས་སུ་གྲུབ་དུས་ནི།ཆུ་བྱ་ལོ་སྤྱི་༡༨༧༣ལོར་ཡིན་པ་གསལ་བོར་གསུངས་ཡོད་དེ།མཇུག་བྱང་དུརབ་བྱུང་བཅུ་བཞི་པའི་ཐོག་མར་སླེབས་པ་མེ་ཡོས་ཧོར་ཟླ་གཉིས་པ་ནས་བརྩམས་ཀྱང་གཞན་དབང་གིས་རྣམ་པར་གཡེང་བ་མང་པོས་ཅུང་ཟད་འགྱངས་ཀྱང་རིམ་པར་ལྕགས་སྤྲུལ༡༨༢༡ལོ་ཡན་ཆད་ལ་ཕལ་ཆེར་བརྩམས་གྲུབ་ཀྱང་།ཡི་གེ་འགའ་ཞིག་ལག་ཏུ་མ་སོན་པས་ལོ་ཤས་འགོར་ཡང་སླར་ཡང་ཆུ་ཕོ་སྤྲེལ་ལོར་ལེའུ་དྲུག་པ་དང་།སྔགས་གསར་མའི་བརྒྱུད་ཚུལ་བཅས་བྲིས་ཤིང་ཧོལ་ཁང་ལུས་པ་རྣམས་ཀྱང་བསབ་གྲུབ་བྱུང་བ་ཡིན་ཀྱང་།སླར་ཆུ་བྱ་བར་ལོ་ངོ་རེ་དྲུག་བརྒྱུད་ནས་ཡོངས་སུ་གྲུབ་པ་གསལ་བོར་གསུངས་འདུགགུ་བཀྲའི་ཆོས་འབྱུང་རྩོམ་དུས་སི་ཏུ་ཆོས་འབྱུང་སྐུ་གཤེགས་ནས་ལོ་ངོ་སོ་ལྔ་ཕྱིན།ཁོང་ནས་ལོ་དེར་གུ་བཀྲ་སྐྱེས་ན་གུ་བཀྲ་ལོ་བརྒྱ་ལྷག་བཞུགས་ཡོད་པར་ཐལ་ལོ།།དེས་ན་གུ་བཀྲའི་གསུངས་པའི་སི་ཏུ་ཐམས་ཅད་མཁྱེན་པ་ནི་ཀཿཐོག་སི་ཏུ་ཡིན་ནོ།།ཞེས་གསུངས་པ་ལ་དཔྱད་པར་བྱ་བ་འདི་ཡོད་དེ།གུ་བཀྲའི་ཆོས་འབྱུང་ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་ནས་པར་པ་དེའི་དཔར་སྐྲུན་གསལ་བཤད་དུ་ཆོས་འབྱུང་དེ་སྤྱི་ལོ་༡༨༠༧ལ་དབུ་བརྩམས་ཤིང་སྤྱི་ལོ་༡༨༧༣ལ་མཇུག་གྲུབ་པར་བཤད་པ་བདེན་ལ།དེའི་མཛད་མཇུག་བྱང་དུརབ་བྱུང་བཅུ་བཞི་པའི་ཐོག་མར་སླེབས་པ་མེ་ཡོས་ཧོར་ཟླ་གཉིས་པ་ནས་བརྩམས་ཀྱང་གཞན་དབང་གིས་རྣམ་པར་གཡེང་བ་མང་པོས་ཅུང་ཟད་འགྱངས་ཀྱང་རིམ་པར་ལྕགས་སྤྲུལ༡༨༢༡ལོ་ཡན་ཆད་ལ་ཕལ་ཆེར་བརྩམས་གྲུབ་ཀྱང་།ཞེས་ལྕགས་སྦྲུལ་ཞེས་འཁོད་པ་ཡོངས་སུ་ནོར་བ་ཞིག་ཡིན་པས།ནོར་བ་ལ་ཁུངས་གཏུགས་ནས་ནོར་འཁྲུལ་བྱུང་བ་ཞིག་ཏེ།ཞིབ་ཏུ་བརྟགས་ནས་ཚིག་གི་བབ་ལས་ཀྱང་ཤེས་ཐུབ་སྟེ།ཁོང་གིས་ཆོས་འབྱུང་དེ་རབ་བྱུང་གཉིས་བརྒྱུད་ཡོད་པའི་རྣམ་པ་གང་ཡང་མེད་པ་ཙམ་དུ་མ་ཟད།རབ་བྱུང་བཅུ་བཞི་པ་སྨོས་ནས་བཅོ་ལྔ་པ་སྨོས་དགོས་ངེས་ཀྱང་མ་སྨོས་པ་དང་།ལོ་བཅུ་བཞི་འགོར་བ་ལ་ཅུང་ཟད་འགྱངས་ཞེས་སྨོས་མི་རིགས་ལ།ལོ་ལྔ་བཅུ་ང་གཅིག་ལྷག་འགོར་བ་ལ་ལོ་ཤས་འགོར་ཞེས་བརྗོད་ན་ཧ་ཅང་ཐལ་བའི་གཏམ་ཡིན་པ་སུས་ཀྱང་ཤེས་ནུས་པར་མ་ཟད།ཆོས་འབྱུང་གི་དཀྱུས་སུ་རྒྱལ་བ་ལུང་རྟོགས་རྒྱ་མཚོ་སྐུ་འཚོ་ཞིང་བཞུགས་ཞེས་གསུངས་པས་ཀྱང་།ཆོས་འབྱུང་དེ་ཕྱི་ལོ༡༨༡༥ཡན་ལ་གྲུབ་པ་ཞིག་ཡིན་པ་ཤེས་ནུས།འདིའི་ནོར་འཁྲུལ་གཙོ་བོ་པེ་ཅང་པར་མའི་མ་ཡིག་གམ་རྩོམ་སྒྲིག་སྐབས་ས་སྦྲུལ་དེ་ལྕགས་སྤྲུལ་ལ་ནོར་བ་ལས་བྱུང་བ་ཤེས་དགོས་ལ།འདི་ཡང་ཚོད་དཔག་ཙམ་མ་ཡིན་པར་གུ་བཀྲའི་ཆོས་འབྱུང་བྲིས་མ་ལས་གོང་གི་ལོ་དེ་ས་སྦྲུལ་ཡིན་པ་གསལ་བོར་འཁོད་པ་འདིས་ཐེ་ཚོམ་ཐམས་ཅད་རྨང་ནས་སེལ་ནུས་ལ།གཞན་ཡང་ཆོས་འབྱུང་དེ་གྲུབ་རྗེས་རྡོ་བ་གྲུབ་ཆེན་ཀུན་བཟང་གཞན་ཕན་གྱིས་བསྔགས་བརྗོད་གནང་པ་པེ་ཅང་པར་མའི་མཇུག་ལ་བཀོད་ཡོད་པ་དེས་ཀྱང་ལོག་རྟོག་དེ་སེལ་ནུས།མཇུག་བྱང་དུ་འཁོད་པའི་སི་ཏུ་བསྟན་པའི་ཉིན་བྱེད་ཀྱང་།སི་ཏུ་ཆོས་ཀྱི་འབྱུང་གནས་ཡིན་པ་ཡང་གསལ་ཏེ།ཆོས་འབྱུང་དེའི་ཞར་བྱུང་རིག་གནས་ལོ་རྒྱུས་སྐབས།སྒྲ་རིག་པའི་ལོ་རྒྱུས་དང་སྙན་ངག་ལོ་རྒྱུས་གཉིས་ཀའི་སྐབས་སི་ཏུ་བསྟན་པའི་ཉིན་བྱེད་ཅེས་འཁོད་པ་དཔལ་སྤུངས་སི་ཏུ་ཡིན་པ་ཧ་ཅང་གསལ་ཏེ།སྒྲ་རིག་པའི་སྐབས།དུས་ཕྱིས་ཀུན་མཁྱེན་བསྟན་པའི་ཉིན་བྱེད་ཀྱིས་སྒྲའི་བསྟན་བཅོས་མང་པོ་གསར་འགྱུར་དང་འགྱུར་རྙིང་པ་རྣམས་ལ་འགྱུར་བཅོས་མཛད་ནས་སྔོན་ཆད་བོད་སྔོན་མ་དག་གི་ཇི་བཞིན་མ་ཤེས་པའི་ཟོལ་འཇོག་ཐམས་ཅད་ཐེར་ལ་བཏོན་ནས་རྒྱ་གར་མཁས་པའི་ལེགས་བཤད་དང་མཐུན་པའི་འཆད་ཉན་གྱི་སྲོལ་གཏོད་ཅེས་དང་།སྙན་ངག་སྐབས།དུས་ཕྱིས་ཐམས་ཅད་མཁྱེན་པ་བསྟན་པའི་ཉིན་བྱེད་ཀྱིས་བོད་སྔོན་མ་དག་གི་ཇི་བཞིན་མ་མཁྱེན་པའི་ཚུལ་མཛད་པ་དགརྒྱ་གར་གྱི་མཁས་པ་ངག་གི་དབང་ཕྱུག་གྲགས་པའི་འགྲེལ་བ་དང་།རཏྣ་ཤྲཱིའི་འགྲེལ་པ་ལ་བརྟེན་ནས་འཕགས་ཡུལ་མཁས་པའི་ལེགས་བཤད་དང་རྗེས་སུ་མཐུན་པའི་ལྗགས་བཤད་ཀྱིས་གཏན་ལ་ཕབ།ཅེས་སོགས་ལས་ཤེས་ཐུབ་པ་ནི་སི་ཏུ་བསྟན་པའི་ཉིན་བྱེད་ཅེས་པ་དཔལ་སྤུངས་སི་ཏུ་ཡིན་པ་ཧ་ཅང་གསལ་ལ།ཀཿཐོག་སི་ཏུ་བསྟན་པའི་ཉིན་བྱེད་ཞུ་བ་ཞིག་མེད་ལ།སྐབས་དེའི་ཀཿཐོག་སི་ཏུ་ནི་ཨོ་རྒྱན་བསམ་གྲུབ་ཡིན་ལ།ཁོང་གི་མཚན་ལ་བསྟན་པའི་ཉིན་བྱེད་ཞུ་སྲོལ་མེད་ལ།བཙན་གྱིས་ཁོང་ལ་སྦྱོར་དགོས་པའི་རྒྱུ་མཚན་ཀྱང་གཏན་ནས་མེད་ཅིང་།མཚན་བྱང་དུ་ཐམས་ཅད་མཁྱེན་པ་སི་ཏུ་བསྟན་པའི་ཉིན་བྱེད་ཅེས་འཁོད་པ་ལས།ཐམས་ཅད་མཁྱེན་པ་ཞེས་བསྟན་པའི་ཉིན་བྱེད་ཀྱི་མཚན་ལས་ཡོལ་དགོས་པ་རྒྱུ་མཚན་གཞན་ཡོད་ན་ལས་མཛད་བྱང་དུ་མ་འཁོད་པའི་མིང་གསར་ཅི་ལ་སྦྱོར་དགོས།ད་དུང་ཐུགས་སྲས་ཟུང་ཞེས་པ་ཡང་ཀཿཐོག་པའི་སུ་གཉིས་ལ་ངོས་འཛིན་དགོས།མདོར་དོན་དྲིལ་ན།གུ་བཀྲའི་ཆོས་འབྱུང་ནི།ཕྱི་ལོ་༡༨༠༧ལ་དབུ་བརྩམས་ཤིང་།ཕྱི་ལོ་༡༨༡༢ལ་མཇུག་གྲུབ་པ་ཞིག་ཡིན་པ་ཧ་ཅང་གསལ་བོར་ཡིན།སྤྱིར་དཔེ་ཀློག་པ་ཕལ་བ་ཞིག་ཡིན་ན་ཁག་མེད་ཀྱང་།ལོ་རྒྱུས་མཁས་པ་དང་ཞིབ་འཇུག་པ་ཞིག་ཡིན་ཕྱིན་འདི་ལ་ནོར་འཁྲུལ་བྱུང་མི་རིགས་ཏེ།ཆོས་འབྱུང་ཞིག་ལོ་རེ་དྲུག་ལ་བརྩམས་པ་རེད་ཟེར་ན་ངེས་པ་དོ་སྣང་སྤྲོད་དགོས་པ་དང་།ཆོས་འབྱུང་དཀྱུས་ལ་ནན་གཟིགས་དང་།ཆོས་འབྱུང་གྲུབ་ནས་མཁས་པ་དག་གིས་བསྔགས་པ་མཛད་ཡོད་པ་ཤན་སྦྱར་དུ་ཡོད་པ་འདི་དག་ལ་རྟོག་ཞིབ་ཅུང་ཟད་དགོས་པ་འདྲ་ཡང་།ཞིབ་ཏུ་དཔྱད་ན་རང་གིས་འདོད་དོན་མི་འགྲུབ་པ་ངེས་པའམ།ཧོལ་རྒྱུགས་ལ་གོམས་པ་གང་རུང་ལས་མ་འདས།འདི་ཅུང་ཟད་ཞིབ་ཏུ་བཤད་པ་ཡང་།ཞིབ་འཇུག་དང་དཔེ་བསྡུར་ལ་མ་གོམས་པ་དག་གིས་ནམ་ཡང་དཔེ་གཅིག་ཁོ་ན་ལ་བརྟེན་ཅིང་།གཞུང་གོང་འོག་བསྡུར་བའི་རྣམ་དཔྱོད་མེད་ཅིང་།ཁྱབ་ཆེ་བའི་པེ་ཅང་པར་མ་འདི་ཙམ་གྱིས་ནོར་འཁྲུལ་མང་དུ་བསྐྱེད་པ་མཐོང་ནས་བཀོད་པ་ཡིན།